ועדת הפנים ואיכות הסביבה, כנסת 17, פרוטוקול מספר 231, 2007-10-23 09:30

אופיר פינס-פז: אני פותח את ישיבת ועדת הפנים והגנת הסביבה.

אופיר פינס-פז: אדוני היועץ המשפטי, בבקשה.

תומר רוזנר: חבר הכנסת רן כהן הגיש הסתייגות להצעת חוק התכנון והבנייה שעוסק בפטור והנחה מהיטלי השבחה לצורך חיזוק מבנים מפני רעידות אדמה.

תומר רוזנר: מטרת הסתייגות היא לחייב למעשה את חברות הדיור הציבורי לחזק את המבנים שבבעלותן.

תומר רוזנר: על פי תקנון הכנסת הוועדה צריכה לקבוע את עלותה התקציבית של ההסתייגות הזאת כיוון שיש לכך משמעות, מכיוון שאם הוועדה תקבע שיש עלות תקציבית של מעל 5 מיליון שקלים, יידרש רוב מיוחד במליאה כדי לאשר אותה.

תומר רוזנר: רוב מיוחד זה 51.

אופיר פינס-פז: זה הצעת חוק שאתה מכיר, אתה העברת את זה לאסוננו.

אופיר פינס-פז: הצעת חוק חשובה.

רן כהן: זו הצעת החוק הכי אנטי חברתית שיש.

אופיר פינס-פז: כן, אבל מדלגים על זה.

אופיר פינס-פז: מסתבר שמשיגים את ה-50 בלי בעיה.

אופיר פינס-פז: חוק חשוב מאוד.

יוסי ביילין: חתימות כן, אבל לא אצבעות.

תומר רוזנר: בהתאם לתקנון שר האוצר צריך לקבוע את העלות התקציבית, ולכן פנינו בשם יושב ראש הוועדה למשרד האוצר כדי שיקבע את העלות התקציבית.

תומר רוזנר: אך, הוא לא עשה כן.

תומר רוזנר: נדמה לי שהפנייה היתה לפני יותר משבועיים, ולא התקבל מענה ממשרד האוצר.

תומר רוזנר: לכן, נעשתה פנייה למרכז המחקר והמידע של הכנסת, והוא ערך איזושהי הערכה של העלות.

אופיר פינס-פז: נציג מ.מ.מ, מהי ההערכה?

אדוארד קורצנשטיין: ההערכה שלנו מדברת על עלות נאמדת מ-840 מיליון עד 1,225 מיליון לביצוע חיזוק מבנים.

אופיר פינס-פז: זה יותר מ-5 מיליון?

אופיר פינס-פז: אני חושב שהחוק שאני יזמתי בכנסת נותן לנו סמכות מוסרית לבוא ולדרוש בחוק ההסדרים לא לבטל חוקים.

אופיר פינס-פז: אני חושב שעוד לא ניסינו את זה אף פעם, אבל אני חושב שאם היינו באים עם החוק הזה בבית משפט ועל הסמכות לביטול חוקים בחוק ההסדרים, יכול להיות שבית משפט היה אוסר לבטל חוקים בחוק ההסדרים.

רן כהן: למיטב ידיעתי, היתה עתירה לבית המשפט נגד חוק ההסדרים.

אופיר פינס-פז: לא, רק על הסעיף הזה של ביטול חוקים.

אופיר פינס-פז: חבר הכנסת רן כהן, בבקשה.

רן כהן: אדוני היושב ראש, אני חייב לומר שאני ראיתי את האומדן הזה טרם הישיבה כשזומנתי לכאן.

רן כהן: אם באמת ההערכה היא ש-35 אלף דירות בדיור הציבורי נמצאות בסכנת התמוטטות במקרה של רעידת אדמה, זה 35 אלף משפחות שעומדות בסכנת חיים.

רן כהן: זה שהאוצר או מישהו אחר יגיד שזה עולה המון, זה לא מקל את הבעיה, אלא זה מחריף את הבעיה, משום שזה אומר שיותר ויותר אנשים נמצאים בסכנת חיים במקרה של רעידת אדמה, והרי לאוצר אין יומרה להגיד שהוא שולט מתי תהיה רעידת אדמה ומתי לא.

רן כהן: ולכן נדמה לי שההסתייגות שלי מחויבת המציאות, אין ברירה.

אופיר פינס-פז: אף אחד לא פוסל את ההסתייגות.

רן כהן: הוועדה תצטרך להחליט אם היא תומכת או לא תומכת.

אופיר פינס-פז: בהסתייגות?

רן כהן: כן.

אופיר פינס-פז: ההסתייגות התקבלה.

יוסי ביילין: בגלל עלותה היא לא התקבלה.

יוסי ביילין: היא צריכה להתקבל עכשיו.

אופיר פינס-פז: לא, זה לא הדיון היום.

אופיר פינס-פז: הדיון היום זה - -

רן כהן: - - לאשר את העלות.

אופיר פינס-פז: רק את העלות.

אופיר פינס-פז: אנחנו סיכמנו שההסתייגות הזאת מוגשת כהסתייגות חבר כנסת, לא כחלק מהחוק.

רן כהן: אני שמח על כך, ואני אעלה את זה במליאה עם המחיר הזה.

קריאות: ברור.

אופיר פינס-פז: או,קי תודה - אישרנו.